คำสั่งคณะกรรมการว่าด้วยความปลอดภัยของสินค้าและบริการ ที่ 2/2563 เรื่อง ห้ามขายสินค้าอุปกรณ์เสริมจมูกแบบไม่ถาวร เป็นการชั่วคราว
คำสั่งคณะกรรมการว่าด้วยความปลอดภัยของสินค้าและบริการ
ที่ ๒/๒๕๖๓
เรื่อง ห้ามขายสินค้าอุปกรณ์เสริมจมูกแบบไม่ถาวร
เป็นการชั่วคราว[๑]
 

โดยที่ปัจจุบันการเสริมความงามได้รับความนิยมเป็นอย่างมากสำหรับผู้บริโภค ทำให้มีผู้ประกอบธุรกิจบางรายนำอุปกรณ์เสริมความงามที่ใส่ได้ด้วยตนเองมาจำหน่ายเพื่อเป็นทางเลือกหนึ่งของผู้บริโภคที่ต้องการเสริมดั้งจมูกให้โด่งขึ้น
การใช้อุปกรณ์นี้อาจทำให้เกิดแผลภายในจมูกและเกิดการอักเสบติดเชื้อได้

คณะกรรมการว่าด้วยความปลอดภัยของสินค้าและบริการ
ในการประชุมครั้งที่ ๔/๒๕๖๓
เมื่อวันที่ ๕ พฤษภาคม ๒๕๖๓ พิจารณาแล้วเห็นว่า สินค้าอุปกรณ์เสริมจมูกแบบไม่ถาวร เป็นสินค้าที่อาจเป็นอันตรายแก่ผู้บริโภค
จึงมีความจำเป็นและเร่งด่วนที่จะต้องป้องกันอันตรายและคุ้มครองผู้บริโภคให้ได้รับความปลอดภัยจากการใช้สินค้าชนิดนี้

อาศัยอำนาจตามความในมาตรา ๒๙/๘
วรรคสอง แห่งพระราชบัญญัติคุ้มครองผู้บริโภค พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติคุ้มครองผู้บริโภค
(ฉบับที่ ๔) พ.ศ. ๒๕๖๒ คณะกรรมการว่าด้วยความปลอดภัยของสินค้าและบริการจึงมีคำสั่ง
ดังต่อไปนี้

ข้อ ๑ ในคำสั่งนี้
อุปกรณ์เสริมจมูกแบบไม่ถาวร
หมายถึง ผลิตภัณฑ์พลาสติก หรือซิลิโคน หรือวัสดุชนิดอื่น ๆ สำหรับใส่ในโพรงจมูก เพื่อดันให้ปลายจมูกดูสูงขึ้นหรือเชิดขึ้นเป็นการชั่วคราว
หรือการกระทำอื่นใดที่มีลักษณะคล้ายคลึงกัน เพื่อต้องการความสวยงาม โดยไม่ต้องศัลยกรรมเสริมจมูก
และไม่มีผลต่อการรักษาทางการแพทย์
ขาย หมายความรวมถึง ให้เช่า
ให้เช่าซื้อ หรือจัดหาให้ไม่ว่าด้วยประการใด ๆ โดยเรียกค่าตอบแทนเป็นเงินหรือผลประโยชน์อย่างอื่น
ตลอดจนการเสนอหรือชักชวนเพื่อการดังกล่าวด้วย

ข้อ ๒ ห้ามขายสินค้าอุปกรณ์เสริมจมูกแบบไม่ถาวร เป็นการชั่วคราว
จนกว่าคณะกรรมการว่าด้วยความปลอดภัยของสินค้าและบริการจะมีคำสั่งยกเลิก

ข้อ ๓ ให้ผู้ประกอบธุรกิจซึ่งประสงค์จะขาย ผลิต สั่งหรือนำเข้ามาในราชอาณาจักรเพื่อขายสินค้าอุปกรณ์เสริมจมูกแบบไม่ถาวร
หรืออุปกรณ์อื่นใดที่มีลักษณะคล้ายคลึงกัน ติดต่อสำนักงานคณะกรรมการคุ้มครองผู้บริโภค เพื่อดำเนินการทดสอบหรือพิสูจน์สินค้าดังกล่าวว่าสินค้านั้นไม่เป็นอันตรายแก่ผู้บริโภค
ทั้งนี้ ภายในสามสิบวันนับแต่วันที่คำสั่งนี้ประกาศในราชกิจจานุเบกษา


สั่ง ณ วันที่
๒๙ พฤษภาคม พ.ศ. ๒๕๖๓
วีรพงศ์
ไชยเพิ่ม
ประธานกรรมการว่าด้วยความปลอดภัยของสินค้าและบริการ
[เอกสารแนบท้าย]

๑. คำเตือน

(ดูข้อมูลจากภาพกฎหมาย)


พิไลภรณ์/จัดทำ
๑ กันยายน ๒๕๖๓

สุภาทิพย์/ตรวจ
๑๔ กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๙๑ ง/หน้า ๔๙/๒๐ สิงหาคม ๒๕๖๓